钦定古今图书集成/明伦汇编/官常典/第399卷 > 高金
## 钦定古今图书集成/明伦汇编/官常典/第399卷 > 高金

按《明外史杨最传》：“高金，石州人，为兵科给事中。嘉靖
九年上疏言：陛下临御之初，尽斥法王国师佛子，近
又黜姚广孝配享。臣每叹大圣人作为，千古莫及。乃
有真人邵元节者，误蒙殊恩，为圣德累。夫元节，一道
流耳，有劳优以金帛足矣。乃加崇秩，复赐其师李得
晟赠祭。广孝不可配享于太庙，则二人益不可拜宠
于圣朝。望削元节真人号，并夺得晟恩恤，庶异端辟，
正道昌。”帝方欲受长生术，大怒，立下诏狱拷掠。终以
其言直，释之。寻偕御史唐愈贤稽核御用监财物，劾
奉御李兴等侵蚀状，寘诸狱。累官苏州兵备副使。